Vermiste vrou dalk vir moetie vermoorAlta Maree Die polisie in Mpumalanga vermoed die menslike oorskot wat in ŉ veld buite Clewer naby Witbank gevind is, is dié van ŉ vrou wat sedert Februarie vermis word. Alta Maree (64) is op 25 Februarie die laaste keer gesien. Volgens Dina Hennings, een van Maree se susters, het ŉ buurman onraad by Maree se huis in Clewer vermoed toe sy nie meer daar opgemerk is nie. “Die huis is geplunder. Alles is deurmekaar. Hulle het matte uitgeruk. Ek weet nie waarna hulle gesoek het nie,” het Hennings aan Maroela Media gese. Daar blyk nie gedwonge toegang tot die huis te wees nie wat Hennings laat vermoed dat haar suster dalk die deur vir iemand oopgemaak het. Volgens Hennings is die oorskot sowat 15 km van haar suster se huis af gevind. “Dit was ŉ brutale moord. Ons wag nou op die uitslae van DNS-toetse en kan [tot dan] eintlik niks doen nie. Die liggaam is onherkenbaar uitmekaargesny.” Brig. Leonard Hlathi, woordvoerder van die polisie, het bevestig liggaamsdele is op 13 Maart in ŉ veld langs die R555 buite Clewer gevind. Hoewel verskeie liggaamsdele vermis word, is die oorskot wat gevind is volgens Hlathi vir DNS-toetse gestuur om die oorledene se identiteit te bevestig. Drie verdagtes is intussen in verband met die voorval in hegtenis geneem. Een van die verdagtes is egter Vrydag in aanhouding dood. Volgens Hlathi het die verdagte in die aanhoudingselle inmekaargesak. Hy is op die toneel dood verklaar. ŉ Nadoodse ondersoek word gedoen om die oorsaak van sy dood te bepaal. Die onafhanklike polisie-ondersoekdirektoraat (Opod) is van die voorval in kennis gestel en stel ondersoek in. Die ander twee verdagtes het reeds vlugtig in die hof verskyn en sal na verwagting Dinsdag weer verskyn. Volgens Hlathi is een van die verdagtes glo ŉ sangoma en word daar vermoed die oorledene is vir moetie vermoor. Nicolene Maree, Alta se ander suster, sê daar is tans baie bespiegeling, maar dat hulle eintlik nog in die duister is. “Ons het nog geen bewyse dat dit werklik my suster is nie. Maar geen mens verdien om op só ŉ manier dood te gaan nie. Ek kan nie dink dat iemand so wreed en barbaars kan wees nie.” Maree is egter vol lof vir die polisiebeamptes wat haar suster se verdwyning ondersoek. “Hulle slaap nie en breek hulle rûe om ons te probeer help.” Maree meen egter dit is onaanvaarbaar dat so iets enigsins gebeur. “Wie gaan keer dat dit met nog ŉ familie gebeur? Dit is goed wat nie moet gebeur nie. Wat gaan hulle doen?”